Na osnovu člana 39. stav 2. tačka 27. Zakona o lokalnoj samoupravi ("Službeni glasnik Republike Srpske", broj: 97/16, 36/19 i 61/22) i člana 37. stav 2. tačka 27. Statuta Grada Derventa („Službeni glasnik grada Derventa“, broj: 6/21, 20/21 i 10/22 ) Skupština grada Derventa na \_\_\_. sjednici održanoj \_\_. \_\_\_. 2025. godine, usvojila je

**E T I Č K I K O D E K S**

**SKUPŠTINE GRADA DERVENTA**

**1. Uvodne odredbe**

Predmet Kodeksa

Član 1.

Ovim Etičkim kodeksom Skupštine grada Derventa (u daljem tekstu: Kodeks) uređuju se principi i pravila ponašanja izabranih predstavnika/odbornika skupštine grada Derventa, mjere za provođenje Kodeksa, nadležnost i postupak za utvrđivanje povreda i izricanje sankcija, povjerljivo savjetovanje, nadzor nad njegovim provođenjem kao i druga pitanja od značaja za uređenje pitanja etičkog ponašanja i odgovornosti odbornika Skupštine grada Derventa.

Cilj Kodeksa

Član 2.

(1) Ovim Kodeksom odbornici Skupštine grada Derventa žele da promovišu principe profesionalnog etičkog ponašanja u svom radu radi očuvanja i unapređenja integriteta i ugleda Skupštine grada i svakog odbornika pojedinačno, kao izabranih predstavnika svih građana u gradu Derventa.

(2) Odbornici Skupštine grada Derventa primjenom etičkih principa i pravila ponašanja sadržanih u ovom kodeksu žele da održe i pojačaju povjerenje građana i javnosti u integritet Skupštine grada i njenih zvaničnika, i svoj rad usklađuju u najboljem interesu svih stanovnika u gradu.

Područje primjene

Član 3.

(1) Ovaj kodeks se odnosi na odbornike Skupštine grada Derventa kao predstavnike građana, izabrane na neposrednim i tajnim izborima.

(2) Principi i pravila ponašanja ustanovljeni ovim kodeksom primjenjivaće se na sjednicama Skupštine grada, sjednicama njenih radnih tijela, međusobnoj komunikaciji, komunikaciji sa predstavnicima drugih nivoa vlasti, komunikaciji sa javnošću i svim javnim istupima, uključujući i istupe na društvenim mrežama i u izbornoj kampanji.

Rodna ravnopravnost

Član 4.

Izrazi upotrebljeni u ovom kodeksu navode se u jednom gramatičkom rodu, i bez diskriminacije se odnose i na muškarce i na žene.

Potpisivanje izjave

Član 5.

Prilikom stupanja na dužnost odbornika, sekretar Skupštine grada osigurava da se svakom odborniku dostavi odštampan primjerak ovog kodeksa.

Značenje izraza

Član 6.

U smislu ovog Kodeksa, pojedini upotrebljeni izrazi imaju sljedeće značenje:

1) "izabrani predstavnik" – odbornik u Skupštini grada Derventa;

2) "sukob interesa" – postoji u situacijama u kojima odbornik ima privatni interes koji je takav da može uticati ili izgleda da može uticati na nepristrasno i objektivno vršenje njegove dužnosti, a privatni interes uključuje bilo koje prednosti za odbornika ili njegovu porodicu i druga lica ili organizacije sa kojima je on imao ili ima poslovne, političke i druge veze;

3) "bliski srodnik" – članovi porodice odbornika (bračni ili vanbračni supružnik, dijete, usvojilac, usvojenik i dijete bračnog supružnika) kao i roditelji i braća i sestre odbornika i njegovog bračnog ili vanbračnog supružnika;

4) "nepotizam" – favorizovanje osoba koje su familijarno povezane sa odbornikom radi ostvarivanja kakve koristi, zaposlenja ili položaja;

5) "kronizam" – pristrasan odnos prema osobama koje su u prijateljskim, drugarskim, političkim, kolegijalnim i drugim sličnim odnosima povezani sa odbornikom radi dodjele poslova, postavljanja na određene uticajne pozicije ili ostvarivanje neke druge koristi ili interesa odbornika;

6) "povezana lica" – fizička lica povezana sa odbornikom po osnovu rodbinskih odnosa, poslovnih i drugih odnosa kao i pravna lica povezana sa odbornikom po osnovu ulaganja kapitala i/ili upravljanja pravnim licem, uključujući i bliske srodnike.

**2. Osnovni etički principi**

Poštovanje zakona i drugih propisa

Član 7.

(1) Odbornici Skupštine grada Derventa u svom radu će se pridržavati zakona i drugih propisa, uključujući i etičke principe sadržane u ovom kodeksu, primjenjivati standarde, smjernice i pravila kojima je uređeno obavljanje dužnosti izabranih predstavnika Skupštine grada.

(2) Odbornici će svoje aktivnosti uvijek usmjeravati radi ostvarivanja najboljeg javnog interesa.

(3) Nijednu svoju odluku odbornici neće donijeti niti će glasati, niti prećutati da javno iznesu svoj stav ukoliko im je poznato da određeni akt koji treba da se donese nije u skladu sa zakonom ili opštim aktima grada ili da nije poštovana procedura njegovog donošenja.

Očuvanje integriteta

Član 8.

(1) U svom djelovanju odbornici će, prema svojim najboljim znanjima i sposobnostima, uvijek samostalno donositi svoje odluke za koje su nadležni i odgovorni, uvijek imajući u vidu najbolji interes svih građana.

(2) Odbornici ni u kom slučaju neće prihvatati finansijske ili druge obaveze ili očekivati bilo kakve materijalne i slične privatne koristi od pojedinaca ili organizacija radi opredjeljivanja u pogledu učešća u odlučivanju i radu u Skupštini grada.

Nediskriminacija

Član 9.

(1) Odbornici Skupštine grada u obavljanju svojih dužnosti neće ispoljavati bilo kakve oblike predrasuda ili diskriminacije u odnosu na rasu, vjeru, pol, nacionalnu ili etničku pripadnost, političku opredjeljenost, starosnu dob, bračni status, seksualnu orijentaciju, socijalno-imovinski status i svaku drugu različitost.

(2) Isto tako, odbornici neće ispoljavati bilo kakve oblike favorizovanja, a posebno nepotizma i kronizma.

Odgovornost i javni interes

Član 10.

(1) Odbornici Skupštine grada će svoju dužnost obavljati odgovorno, profesionalno i savjesno, vršeći je isključivo u javnom interesu.

(2) Odbornici Skupštine grada neće izbjegavati da budu podvrgnuti svakoj kontroli koja je primjerena njihovoj javnoj funkciji.

(3) Odbornik će biti spreman da u slučaju povrede neke od odredbi ovog kodeksa bude podvrgnut postupku utvrđenom ovim kodeksom i prihvatiti konačne odluke nadležnih tijela.

(4) U vršenju javne funkcije, odbornici će osigurati da nijedan lični interes ili privatni interes povezanih lica, grupa, organizacija kao i političkih stranaka i drugih privatnih subjekata nikada ne bude iznad javnog interesa.

Javnost rada

Član 11.

(1) Odbornici Skupštine grada biće uvijek spremni da javno iznesu razloge za svoje postupke i odluke koje donose, uz izuzetak javnog saopštavanja podataka i informacija u skladu sa ograničenjima propisanim zakonom.

(2) Odbornici će biti dostupni i neće izbjegavati da pružaju informacije kako o svom ličnom radu tako i o radu Skupštine grada.

Uzajamno poštovanje i komunikacija

Član 12.

(1) U međusobnoj komunikaciji i uopšte komunikaciji sa javnošću odbornici će u svakom slučaju istupati sa uvažavanjem i poštovanjem, njegovati kulturu dijaloga i argumentovanu razmjenu misli i ideja.

(2) Odbornici neće koristiti neprimjerene izraze ili gestikulaciju kojima se može narušiti lični ugled drugih odbornika kao i ugled Skupštine grada.

**3. Pravila ponašanja i obaveze odbornika**

Zabrana korupcije i drugih oblika zloupotrebe javne funkcije

Član 13.

(1) Odbornici ni u kom slučaju neće preduzimati bilo kakve aktivnosti koje bi se mogle okarakterisati kao koruptivne aktivnosti i zloupotreba povjerenih javnih ovlašćenja, a u svrhu sticanja lične koristi kao i koristi bliskih srodnika i drugih povezanih lica.

(2) U skladu sa stavom 1. ovog člana, odbornicima je naročito zabranjeno:

1) primanje ili zahtijevanje bilo kakve finansijske ili druge koristi u vezi sa obavljanjem povjerene javne dužnosti;

2) korišćenje službenih ovlašćenja i ugleda radi sticanja kakve privatne koristi;

3) posebno zahtijevanje ili primanje finansijske ili druge koristi (uključujući i obezbjeđenje sopstvene buduće pozicije), kao naknade za donošenje odluke, odnosno glasanje koje pogoduje interesima određenog lica, grupe ili organizacije;

4) primanje ili zahtijevanje nagrade za uticaj na dodjelu budžetskih sredstava (javne nabavke, dodjela grantova, jednokratnih pomoći i sl.);

5) neprimjeren i/ili materijalno zainteresovan uticaj na zapošljavanje kako u javnom tako i u privatnom sektoru;

6) davanje ili korišćenje povlašćenih informacija do kojih je odbornik došao u obavljanju svoje funkcije radi sticanja finansijske ili neke druge koristi za sebe ili za druga povezana lica.

Sprečavanje sukoba interesa

Član 14.

(1) Odbornici će u svom radu poštovati relevantne zakone o sprečavanju sukoba interesa i redovno će podnositi izvještaje o finansijskim i drugim interesima, kako to predviđaju propisi.

(2) U upravljanju sukobom između privatnog i javnog interesa, odbornik je obavezan da:

1) izbjegava sukob interesa, kako stvarnog tako i potencijalnog;

2) u slučaju da sukob interesa nije moguće izbjeći, odbornik je dužan da objelodani privatni interes koji ga dovodi do sukoba sa javnim interesom;

3) se izuzme iz svih postupaka u kojem učestvuje u okviru svoje javne dužnosti kao i postupka odlučivanja, odnosno glasanja, u slučaju postojanja sukoba interesa;

4) traži savjet od nadležnog tijela u slučaju dileme da li se u konkretnom slučaju radi o sukobu interesa;

5) se povinuje konačnim odlukama nadležnog tijela.

(3) Odbornik će u svakom slučaju tokom rasprave prijaviti slučaj sukoba interesa, ako se razmatra određeni akt koji treba da bude usvojen i po kome bi on, ili njegovi srodnici i prijatelji, ili pravni subjekt u kome ima finansijski ili drugi interes, trebalo da ostvari kakvu korist ili privilegiju, a prilikom odlučivanja će se uzdržati od izjašnjavanja.

(4) Odbornik je dužan da prijavi neposredni sukob interesa (ad hoc prijavljivanje) samo u situacijama koje su direktno i usko povezane sa njegovim privatnim interesom, uključujući i privatni interes srodnika i povezanih lica kao i u situacijama koje su propisane zakonom.

Zabrana obavljanja nespojivih funkcija

Član 15.

(1) Odbornik je dužan da se pridržava propisa u vezi sa zabranom istovremenog vršenja nespojivih funkcija, kako to predviđa Izborni zakon BiH i zakon koji reguliše pitanje sprečavanja sukoba interesa.

(2) Odbornik će se uredno pridržavati zahtjeva za prijavu podataka ili davanje informacija o funkcijama koje zauzima.

Finansijska disciplina i korišćenje povjerenih sredstava

Član 16.

(1) U vršenju povjerene javne funkcije, odbornik će poštovati relevantna pravila budžetske i finansijske discipline te pravilnog upravljanja javnim sredstvima.

(2) Odbornik će savjesno, efikasno i ekonomično raspolagati finansijskim i materijalnim sredstvima koja su mu povjerena i sprečavati njihovo nezakonito korišćenje.

(3) Odbornik ni u kom slučaju neće koristiti javna sredstva u privatne svrhe, niti omogućavati drugim licima da ta sredstva koriste u privatne svrhe.

(4) Odbornik neće tražiti niti omogućavati korišćenje javnih sredstava kao i službenih prostorija za potrebe političkih stranaka, za izbornu kampanju i druge slične aktivnosti ili događaje.

Zabrana primanja poklona

Član 17**.**

(1) Poklone u vidu novca, predmeta, prava ili usluga, a u vezi sa obavljanjem povjerene javne dužnosti, odbornik neće tražiti niti primati, niti neposredno niti putem drugih lica koja budu nastupala u njegovo ime.

(2) Izuzetak od zabrane iz stava 1. ovog člana mogu biti samo slučajevi predviđeni relevantnim propisima, kao što su protokolarni pokloni, pokloni manje vrijednosti i sl.

(3) Odbornici su dužni da primljene poklone veće vrijednosti prijavljuju u registar poklona, u skladu sa relevantnim propisima.

Obaveza informisanja javnosti i saradnja sa medijima

Član 18.

(1) U svom radu odbornici će otvoreno, potpuno i odgovorno informisati javnost o radu Skupštine grada i radnih tijela čiji su članovi kao i o svom ličnom radu i aktivno će djelovati u pravcu unapređenja transparentnosti rada Skupštine grada. Ovo posebno uključuje i davanje informacija javnosti o procesu donošenja i sadržaju usvojenih odluka, kao i rezultate konsultacija i prihvaćene stavove i prijedloge pojedinaca i organizacija koje su konsultovane.

(2) Odbornici će posebnu pažnju posvetiti saradnji sa medijima u cilju informisanja javnosti o svim pitanjima iz njihovog djelokruga rada, osim o pitanjima koja se, u skladu sa zakonom, smatraju povjerljivim kao i o pitanjima koja se odnose na njihov privatni život i privatni život drugih lica.

(3) U svojim javnim istupima i kontaktima sa medijima, odbornici će posvetiti dužnu pažnju očuvanju ličnog ugleda, ugleda drugih zvaničnika grada kao i ugleda Skupštine grada.

Poštovanje pravila o radu Skupštine grada

Član 19.

(1) Odbornici će svoje dužnosti obavljati savjesno i odgovorno, u skladu sa propisima, profesionalnim i etičkim principima i pravilima o radu.

(2) Poštujući obaveze odbornika da su dužni prisustvovati sjednicama Skupštine Grada i radnih tijela Skupštine čiji su članovi, a uvažavajući jedni druge, neće napuštati zasjedanje prije završetka, a ni tokom trajanja zasjedanja, a da prije toga ne saopšte javno ili predsjedavajućem razlog privremenog ili potpunog napuštanja zasjedanja.

(3) Ako su opravdanim razlogom spriječeni da prisustvuju sastancima ili sjednicama na koje su uredno i blagovremeno pozvani, odbornici će predsjedavajućem saopštiti razloge neprisustvovanja, a on će Skupštinu, odnosno radno tijelo obavijestiti o razlogu izostanka pozvanog odbornika.

(4) Odbornici će, poštujući odredbe Poslovnika o radu Skupštine grada, striktno se pridržavati pravila o održavanju reda na sjednicama Skupštine i radnih tijela čiji su članovi, a naročito:

1) poštovati tok rasprave samo o temi koja je na dnevnom redu zasjedanja;

2) govoriti samo po odobrenju predsjedavajućeg sjednici;

3) neće koristiti neadekvatan rječnik koji vrijeđa dostojanstvo drugih, podstiče mržnju, nasilje i sl.;

4) poštovati pravila kućnog reda i pravila opšte kulture.

(5) Odbornici neće bez opravdanog razloga izostajati sa javnih manifestacija ili javnih skupova koji se organizuju na području grada kao i u drugim prilikama, a na koje događaje su uredno i blagovremeno pozvani ili delegirani u svojstvu odbornika, odnosno predstavnika grada.

Poštovanje zaposlenih

Član 20.

(1) U obavljanju svojih dužnosti, odbornici će pokazati puno poštovanje prema zaposlenim u gradskoj upravi, bez bilo kakvih predrasuda, uključujući one na osnovu političke ideologije, nacionalne, rasne ili vjerske pripadnosti, pola ili bilo kog drugog statusa zaposlenog.

(2) Odbornici neće tražiti niti zahtijevati od zaposlenih da preduzmu ili propuste da preduzmu neku radnju ili mjeru kako bi stekli direktnu ili indirektnu korist.

Obaveza edukacije i usavršavanja

Član 21.

U cilju što uspješnijeg obavljanja sopstvenih dužnosti, odbornici će, kako samostalnim aktivnostima tako i prisustvujući seminarima, savjetovanjima i drugim oblicima edukacije, stalno obogaćivati i usavršavati svoja znanja i sposobnosti.

Zabrana seksualnog uznemiravanja

Član 22.

(1) Zabranjen je svaki oblik seksualnog uznemiravanja.

(2) Seksualno uznemiravanje je svaki neželjeni oblik verbalnog, neverbalnog ili fizičkog ponašanja polne prirode kojim se želi povrijediti dostojanstvo osobe ili grupe osoba ili kojim se postiže takav učinak, naročito kad to ponašanje stvara zastrašujuće, neprijateljsko, degradirajuće, ponižavajuće ili uvredljivo okruženje.

(3) Pod neželjenim oblicima verbalnog ponašanja, u smislu stava 2. ovog člana, smatraju se:

1) upućivanje verbalnih i fizičkih prijedloga seksualne naravi drugoj osobi;

2) zahtijevanje neželjenog fizičkog kontakta;

3) iznošenje šala ili aluzija koje su polne prirode, uključujući opaske u vezi sa polom i seksualnom orijentacijom;

4) izrugivanje i ismijavanje na polnoj osnovi;

5) pisanje seksualno eksplicitnih ili sugestivnih poruka ili pisama;

6) neželjeni pozivi na sastanke, flertovanje ili zahtijevanje polnog odnosa ili seksualnih usluga;

7) širenje glasina seksualne naravi;

8) prijetnje upućene drugoj osobi koja odbija udovoljiti seksualnim ponudama.

(4) Neželjenim oblicima neverbalnog ponašanja u smislu stava 2. ovog člana smatraju se: gestikulacije, znakovi i insinuacije koje upućuju na imitaciju polnog odnosa.

Kodeks oblačenja

Član 23.

Odbornik je dužan da bude prikladno i uredno odjeven i obuven, primjereno funkciji odbornika i da svojim načinom odijevanja u vršenju dužnosti odbornika ne narušava ugled Skupštine grada.

**4. Primjena Kodeksa**

**4.1. Odbor za praćenje primjene Kodeksa ponašanja**

Sastav Odbora

Član 24.

(1) Za primjenu ovog Kodeksa Skupština grada, na prijedlog Komisije za izbor i imenovanje, obrazuje Odbor za praćenje primjene Kodeksa ponašanja (u daljem tekstu: Odbor).

(2) Odbor ima pet članova koji su iz reda odbornika Skupštine grada i predstavnika građana koji su ugledni pojedinci sa integritetom.

(3) Svi članovi Odbora imaju zamjenike.

(4) Prilikom izbora članova Odbora vodiće se računa o ravnomjernoj zastupljenosti oba pola.

(5) Odbor iz reda svojih članova bira predsjednika i zamjenika predsjednika Odbora.

(6) Članovi Odbora se biraju na period mandata Skupštine grada koja ih je izabrala.

(7) Za svoj rad Odbor je odgovoran Skupštini grada.

Nadležnosti Odbora

Član 25.

(1) Odbor obavlja sljedeće poslove:

1) prati primjenu Kodeksa i daje Skupštini grada prijedloge i mišljenja u pogledu unaprjeđenja njegovog sadržaja;

2) prati rad odbornika i ukazuje na slučajeve ili pojave neprimjerenog ponašanja odbornika i kršenja Kodeksa;

3) prima prijave o kršenju ovog Kodeksa;

4) provodi postupak po prijavi, a radi utvrđivanja činjenica i odgovornosti prijavljenog odbornika;

5) odlučuje o izricanju odgovarajuće sankcije u slučajevima utvrđivanja postojanja odgovornosti za kršenje ovog Kodeksa;

6) na upit odbornika daje mišljenje o tome da li određeno ponašanje ili konkretna situacija može da predstavlja kršenje odredaba ovog Kodeksa (savjetodavno mišljenje);

7) organizuje povjerljivo savjetovanje odbornika o primjeni odredaba ovog Kodeksa ili drugim pitanjima iz oblasti integriteta;

8) po potrebi i u skladu sa posebnim planovima, organizuje prezentaciju i obuke o primjeni ovog Kodeksa;

9) sarađuje sa drugim nadležnim organima i tijelima, a posebno sa organima koji se bave pitanjima otkrivanja i sprečavanja koruptivnih krivičnih djela i sprečavanja sukoba interesa;

10) podnosi Skupštini grada godišnji izvještaj o svom radu ili o radu u kraćim periodima po posebnom zahtjevu Skupštine grada;

11) na osnovu praćenja primjene Kodeksa, sačinjava analizu poštovanja Kodeksa od strane odbornika koju dostavlja Skupštini grada i daje preporuke za unapređenja;

12) obavještava javnost o svom radu;

13) donosi poslovnik o radu, u skladu sa ovim Kodeksom i Poslovnikom o radu Skupštine grada;

14) obezbjeđuje vođenje zapisnika o svom radu;

15) vodi registar prijava kršenja ovog Kodeksa;

16) obavlja i druge poslove u skladu sa ovim Kodeksom i opštim i posebnim aktima Skupštine grada.

(2) Stručne, administrativne i tehničke poslove za potrebe Odbora obavlja nadležno odjeljenje.

Predsjednik i zamjenik predsjednika Odbora

Član 26.

(1) Predsjednik Odbora saziva i predsjedava sjednicama Odbora, prima prijave o kršenju Kodeksa i drugu dokumentaciju dostavljenu uz prijavu, organizuje rad Odbora, ostvaruje neposrednu saradnju sa organima i službama grada i drugim nadležnim organima i tijelima, daje informacije javnosti o radu Odbora, potpisuje akta koja donosi Odbor i vrši druge poslove u skladu sa ovim Kodeksom, Poslovnikom o radu Skupštine grada i aktima Odbora.

(2) Zamjenik predsjednika Odbora pomaže u radu predsjedniku Odbora, zamjenjuje ga u odsutnosti, obavlja poslove koje mu povjeri predsjednik Odbora.

Prestanak mandata i izuzeće člana Odbora

Član 27.

(1) Član Odbora je dužan da povjerene poslove izvršava savjesno i odgovorno i u skladu sa najvišim etičkim standardima.

(2) Predsjednik, zamjenik predsjednika i član Odbora (u daljem tekstu: član Odbora) može biti razriješen dužnosti u Odboru prije vremena na koje je izabran na lični zahtjev ili na prijedlog Komisije za izbor i imenovanja u slučaju da svoju dužnost ne vrši u skladu sa povjerenim mandatom i u drugim slučajevima propisanim Poslovnikom o radu Skupštine grada.

(3) Prijedlog za razrješenje člana Odbora i zamjenika člana, pored Komisije za izbor i imenovanja, može podnijeti Odbor, predsjednik Odbora, predsjednik Skupštine grada i najmanje jedna petina odbornika u Skupštini grada.

(4) Član Odbora je dužan da dá izjavu o svom izuzeću i ne može dalje učestvovati u postupku po prijavi ukoliko se prijava odnosi na njega ili sa njim povezano lice ili ukoliko je sam podnosilac prijave.

(5) Izuzeće člana Odbora, u smislu stava 4. ovog člana, konstatuje Odbor na svojoj sjednici i izuzeti član ne može učestvovati u daljem radu Odbora u konkretnom postupku.

(6) Umjesto izuzetog člana Odbora, dužnost člana Odbora će preuzeti njegov zamjenik.

Način odlučivanja

Član 28.

(1) Odbor radi u sjednicama.

(2) Odbor donosi odluke većinom glasova ukupnog broja članova, vijećanjem na nejavnoj sjednici.

(3) Na način odlučivanja na sjednici Odbora utvrđen u stavu 2. ovog člana ne utiče postojanje izuzeća člana Odbora.

**4.2. Sankcije/mjere u slučaju kršenja Kodeksa**

Vrste sankcija

Član 29.

(1) U slučajevima kada se utvrdi da je odbornik prekršio neku od odredaba ovog Kodeksa, može se izreći:

1) opomena,

2) javna opomena i

3) novčana kazna.

(2) "Opomena" se izriče za lakše kršenje odredbi Kodeksa i može je izreći Odbor nakon sprovedenog postupka u skladu sa ovim Kodeksom, donošenjem odluke na nejavnoj sjednici.

(3) "Javna opomena" se izriče za teža kršenja odredbi Kodeksa, a izriče je Odbor nakon provedenog postupka po prijavi.

(4) "Novčana kazna" se izriče za teža i ozbiljna kršenja odredbi Kodeksa i može iznositi 20% do 50% od naknade koja pripada odborniku (odbornički dodatak) za period od jednog do šest mjeseci od dana konačnosti odluke.

Izvršenje sankcija

Član 30.

(1) Sankcija "opomena" se izvršava dostavljanjem odgovornom odborniku pisanog otpravka konačne odluke kojom je izrečena ta sankcija.

(2) "Javna opomena" se izvršava objavljivanjem konačne odluke u roku od tri dana od dana konačnosti odluke o izricanju ove sankcije na zvaničnoj internet stranici grada, na period od šest mjeseci od dana objavljivanja, a odluka se objavljuje i u službenom glasniku grada.

(3) "Novčana kazna" se izvršava dostavljanjem konačne odluke nadležnoj organizacionoj jedinici gradske uprave za isplatu naknade odborniku koja će izvršiti umanjenje odborničke naknade, u skladu sa konačnom odlukom.

(4) Odluka o izrečenoj novčanoj kazni za kršenje odredbi Kodeksa objaviće se na zvaničnoj internet stranici grada kao i u službenom glasniku grada.

**4.3. Postupak po prijavama o kršenju odredaba Kodeksa**

Podnošenje prijave

Član 31.

(1) Pravo na podnošenje prijave za kršenje ovog Kodeksa imaju predsjednik, potpredsjednik i odbornici Skupštine grada, politički subjekat koji ima odbornike u Skupštini grada kao i sva fizička i pravna lica.

(2) Prijava se podnosi Odboru i može se dostaviti neposredno putem pisarnice gradske uprave, putem pošte ili elektronskim putem.

(3) Prijava mora sadržavati podatke o podnosiocu prijave (ime i prezime, adresa), označenje lica protiv koga se podnosi prijava i razloge prijave, priložene dokaze ili upućivanje na instituciju kod koje se nalaze dokazi, datum i mjesto podnošenja prijave.

(4) Prijava mora biti potpisana od strane lica koje je označeno kao podnosilac prijave (puno ime i prezime podnosioca prijave).

(5) Podnosilac prijave može zahtijevati da se sa njegovom prijavom postupa na povjerljiv način, a što uključuje zabranu objavljivanja njegovog identiteta.

(6) U slučaju iz stava 5. ovog člana, Odbor je dužan u nastavku postupka zaštititi od objavljivanja identitet podnosioca prijave.

Rokovi

Član 32.

(1) Prijava za kršenje ovog Kodeksa može se podnijeti u roku od tri mjeseca od dana učinjene povrede.

(2) Podnijetu prijavu Odbor je dužan odmah staviti u rad

(3) Provođenje postupka po prijavi radi utvrđivanja činjenica i donošenje odluke Odbora mora se okončati u roku od 30 dana od dana prijema prijave.

(4) Odbornik koji je prijavljen za kršenje Kodeksa, po pozivu Odbora, izjašnjava se u roku od sedam dana od dana kada ga je Odbor pozvao na izjašnjenje.

(5) Podnošenje prijave zastarijeva protekom roka od tri mjeseca od dana učinjene povrede Kodeksa, a u roku od šest mjeseci od dana učinjene povrede zastarijeva vođenje postupka po prijavi.

Postupak po prijavi

Član 33.

(1) Nakon prijema prijave kršenja Kodeksa, predsjednik saziva sjednicu Odbora na kojoj se prijava razmatra čitanjem prijave i razmatranjem priloženih dokaza.

(2) Ukoliko je prijava anonimna ili ima označenje podnosioca prijave ali nije potpisana, ili ukoliko je dostavljena nakon isteka roka u kome je mogla biti podnijeta, Odbor će takvu prijavu odbaciti kao neurednu, odnosno neblagovremenu.

(3) Ukoliko je prijava uredna i blagovremena, Odbor će pozvati na izjašnjenje odbornika koji je prijavljen za kršenje Kodeksa, uz ostavljanje mogućnosti da izjašnjenje dostavi Odboru pisanim putem ili da pristupi određenog datuma pred Odbor radi davanja izjašnjenja. Odbor će upozoriti odbornika da će se postupak nastaviti i u slučaju da odbornik ne postupi po pozivu Odbora.

(4) Ukoliko odbornik koji je prijavljen za kršenje Kodeksa ne postupi po pozivu Odbora na način propisan u stavu 3. ovog člana, Odbor će nastaviti postupak izvođenjem drugih dokaza, uz obavještenje odborniku o datumu održavanja rasprave ukoliko se rasprava zakazuje radi saslušanja svjedoka. Odbor će postupak nastaviti i u slučaju da se odbornik ne odazove pozivu za učešće u raspravi.

(5) Ukoliko se u prijavi ili izjašnjenju odbornika navode određeni dokazi (uvid u dokumentaciju, preslušavanje nosača zvuka i/ili slike i dr.) Odbor će preduzeti mjere da se ti dokazi obezbijede ako su u posjedu organa grada ili zatražiti od organa ili organizacije koja iste posjeduje da ih dostave.

(6) U slučaju izvođenja dokaza saslušanjem svjedoka, Odbor upućuje poziv svjedoku uz naznačenje datuma, časa i mjesta gdje će se održati sjednica Odbora radi davanja izjave svjedoka.

(7) Ako nema predloženih svjedoka, predsjednik Odbora zakazuje sjednicu Odbora na kojoj se detaljno razmatra sadržaj prijave, izjašnjenje odbornika i dokazi.

(8) U pogledu komunikacije Odbora sa drugim učesnicima u postupku, primjenjuju se odredbe Zakona o opštem upravnom postupku o dostavljanju pismena, računanju rokova i punomoćnicima.

Obavještavanje nadležnih organa ili tijela

Član 34.

U slučaju kada Odbor postupajući po prijavi utvrdi da u konkretnom slučaju postoje indicije o učinjenom krivičnom djelu, prekršaju ili nekom drugom kršenju propisa, a za utvrđivanje odgovornosti je nadležan drugi organ ili tijelo u Republici Srpskoj, odnosno BiH, dužna je da, bez odlaganja, proslijedi prijavu tom nadležnom organu ili tijelu.

Odluke Odbora

Član 35.

(1) Nakon razmatranja provedenih dokaza, pojedinačno i u međusobnoj povezanosti, te potpuno utvrđenog činjeničnog stanja, Odbor odlučuje o postojanju ili nepostojanju kršenja Kodeksa od strane prijavljenog odbornika.

(2) Ukoliko Odbor smatra da nema dovoljno dokaza ili da utvrđeno činjenično stanje pokazuje da ne postoji kršenje Kodeksa, donijeće odluku o odbijanju prijave.

(3) Ukoliko Odbor smatra da utvrđeno činjenično stanje dokazuje postojanje odgovornosti prijavljenog odbornika, donosi odluku kojom se utvrđuje povreda Kodeksa i izriče sankcija, u zavisnosti od težine povrede Kodeksa.

Sadržaj odluke Odbora

Član 36.

(1) Odluka Odbora sadrži uvod, dispozitiv i obrazloženje.

(2) Uvod odluke sadrži pravni osnov za donošenje odluke, oznaku predmeta odluke, prijavioca i prijavljenog i datum donošenja odluke Odbora.

(3) Dispozitivom odluke se rješava konkretni slučaj i sadrži izjavu da se prijava odbija kao neosnovana ili da je utvrđeno da postoji odgovornost prijavljenog odbornika za kršenje Kodeksa, uz navođenje odredbi Kodeksa koje je prekršio te o izricanju sankcije.

(4) Obrazloženje odluke sadrži objašnjenje provedenog postupka, izvedene dokaze i utvrđeno činjenično stanje kao i pravni osnov za odbijanje prijave, odnosno izricanje sankcije.

(5) Odluke i druga akta Odbora potpisuje predsjednik Odbora i ovjeravaju se pečatom Skupštine grada.

Žalba na odluku

Član 37.

(1) Protiv odluke Odbora prijavljeni odbornik ima pravo žalbe Skupštini grada u roku od 15 dana od dana dostavljanja odluke.

(2) O žalbi iz stava 1. ovog člana odlučuje Skupština grada, u roku od 30 dana od dana podnošenja žalbe, na sjednici.

(3) Prilikom odlučivanja o žalbi Skupština grada može donijeti odluku:

1) o odbacivanju neblagovremene žalbe,

2) odbijanju žalbe kao neosnovane,

3) djelimičnom usvajanju žalbe uz izmjenu izrečene sankcije, ili

4) usvajanjem žalbe i poništenjem odluke Odbora.

(4) Odluka Skupštine grada iz stava 3. ovog člana je konačna.

Zapisnici

Član 38.

(1) O radu Odbora vodi se zapisnik koji Odbor usvaja na prvoj narednoj sjednici za prethodnu sjednicu. Uz zapisnik Odbora se prilažu odluke koje je donio Odbor kao i dokumentacija koja je razmatrana.

(2) O vođenju i izradi zapisnika o radu Odbora stara se nadležno odjeljenje gradske uprave.

Registar prijava

Član 39.

(1)Odbor ustanovljava i u kontinuitetu vodi godišnji registar prijava kršenja odredaba ovog Kodeksa.

(2) Registar iz stava 1. ovog člana obavezno sadrži redni broj, ime i prezime prijavljenog odbornika, odredbu Kodeksa na koju se odnosi prijava, podatke o prijaviocu, te odluke i mjere koje je preduzeo Odbor po podnesenoj prijavi.

(3) U prilogu registra su zapisnici i druga dokumentacija nastala u radu Odbora.

(4) Odluke Odbora su dostupne javnosti, u skladu sa Zakonom o slobodnom pristupu informacijama.

Obavještavanje podnosioca prijave

Član 40.

(1) Predsjednik Odbora će u roku od osam dana od dana donošenja odluke Odbora po podnesenoj prijavi, obavijestiti podnosioca prijave o postupku koji je preduzela i o odlukama koje je Odbor donio.

(2) Ukoliko je bila uložena žalba na odluku Odbora, predsjednik Odbora će u roku od osam dana od dana donošenja odluke po žalbi obavijestiti podnosioca prijave.

**5. Povjerljivo savjetovanje**

Savjetodavna uloga Odbora

Član 41.

(1) U okviru svog djelokruga rada, Odbor vrši i savjetodavnu ulogu za davanje savjeta odbornicima u slučaju njihovih nedoumica u pogledu primjene pojedinih odredaba ovog Kodeksa, postojanja ili nepostojanja sukoba interesa, nespojivosti funkcija i o drugim pitanjima koja se odnose na etično postupanje odbornika.

(2) Odbor iz reda svojih članova određuje jednog ili više članova koji će vršiti poslove povjerljivog savjetovanja (u daljem tekstu: savjetnik).

(3) Povjerljivo savjetovanje se obavlja samo u prisustvu odbornika koji traži savjet i savjetnika.

(4) Pravilo povjerljivosti podrazumijeva obavezu savjetnika da kao tajnu čuva informacije koje mu je odbornik saopštio.

Pisani otpravak mišljenja

Član 42.

Ukoliko se odbornik obrati Odboru sa zahtjevom za davanje pisanog mišljenja ili savjeta o određenom pitanju koje je regulisano ovim Kodeksom, o takvom zahtjevu će se izjasniti Odbor i svoje mišljenje dostaviti podnosiocu zahtjeva u roku od 15 dana od dana podnošenja zahtjeva.

**6. Obuka o primjeni Kodeksa**

Plan edukacije

Član 43.

(1) Na prijedlog Odbora, Skupština grada, na početku kalendarske godine, usvaja godišnji plan edukacije odbornika iz oblasti etike, integriteta, sukoba interesa kao i primjene ovog Kodeksa.

(2) Plan edukacija obavezno sadrži naziv tema koje će biti predmet edukacije odbornika i vrijeme održavanja obuke.

(3) O izvršavanju plana edukacije odbornika stara se predsjednik Skupštine grada i predsjednik Odbora.

Izrada publikacija

Član 44.

(1) U cilju obezbjeđenja efikasnije primjene i veće dostupnosti sadržaja ovog Kodeksa, kako odbornicima tako i široj javnosti, izradiće se posebna publikacija u formi vodiča za primjenu ovog Kodeksa.

(2) Pripremu i izradu vodiča iz stava 1. ovog člana organizuje i obezbjeđuje Skupština grada.

(3) Vodič za primjenu Kodeksa izradiće se i publikovati u roku od šest mjeseci od dana donošenja ovog Kodeksa.

**7. Nadzor nad primjenom Kodeksa**

Nadležnost i predmet nadzora

Član 45.

(1)Nadzor nad primjenom ovog Kodeksa vrši Skupština grada neposredno.

(2) Nadzor iz stava 1. ovog člana obuhvata rad Odbora, provođenje plana obuke, povjerljivo savjetovanje, razmatranje i usvajanje godišnjeg izvještaja o radu Odbora i druga relevantna pitanja primjene ovog Kodeksa.

(3) Rezultat vršenja nadzora nad primjenom ovog Kodeksa može biti ocjena uspješnosti njegove primjene, skretanje pažnje na određene tendencije ili pojave od značaja za etično ponašanje odbornika, uticaj javnosti te predlaganje i usvajanje određenih mjera za unaprjeđenje odredaba Kodeksa i etičnog ponašanja odbornika.

Izvještaj o radu Odbora

Član 46.

(1) Odbor priprema i Skupštini grada dostavlja svoj godišnji izvještaj o radu do kraja januara tekuće za prethodnu godinu.

(2) Skupština grada razmatra Izvještaj Odbora u prvom kvartalu tekuće godine.

(3) Izvještajem se prezentuju ključna pitanja rada Odbora u izvještajnom periodu sa pokazateljima u pogledu broja prijava kršenja Kodeksa, postupaka i mjera koje je Odbor preduzeo, o uočenim pozitivnim i/ili negativnim pojavama u primjeni Kodeksa sa preporukama, kao i o drugim aktivnostima Odbora.

Izvještaj o primjeni Kodeksa

Član 47.

(1) Odbor sačinjava i Skupštini grada podnosi izvještaj o primjeni ovog kodeksa.

(2) Izvještaj o primjeni Kodeksa sadrži analizu podataka, informacija i zapažanja Odbora o poštovanju Kodeksa od strane odbornika, adekvatnosti propisanih pravila ponašanja, uticaj edukacija na poboljšanje etičnosti ponašanja kao i preporuke u cilju unaprjeđenja primjene Kodeksa.

(3) Izvještaj iz stava 1. ovog člana Odbor može podnijeti kao dio Izvještaja o svom radu iz člana 46. ovog kodeksa ili kao poseban izvještaj.

**8. Prelazne i završne odredbe**

Imenovanje Odbora

Član 48.

(1) Skupština grada će u roku od 30 dana od dana stupanja na snagu ovog Kodeksa, na prijedlog Komisije za izbor i imenovanje, izabrati nedostajuće zamjenike članova Odbora, u skladu sa odredbama ovog Kodeksa.

(2) Nakon izbora, Komisija će u roku od 30 dana donijeti svoj poslovnik o radu.

Prestanak važenja prethodnog kodeksa

Član 49.

Stupanjem na snagu ovog Kodeksa prestaje da važi Etički kodeks Skupštine grada Derventa ("Službeni glasnik grada Derventa“, broj 14/21)

Stupanje na snagu

Član 50.

Ovaj Kodeks stupa na snagu osmog dana od dana objavljivanja u "Službenom glasniku grada Derventa".

SKUPŠTINA GRADA DERVENTA

Broj:\_\_\_\_ PREDSJEDIK

Datum, \_\_\_\_\_\_\_\_\_ SKUPŠTINE GRADA

Siniša Jeftić

O b r a z l o ž e nj e

PRAVNI OSNOV

Pravni osnov za donošenje Etičkog kodeksa Skupštine grada Derventa sadržan je u odredbama člana 39. stav 2. tačka 27. Zakon o lokalnoj samoupravi („Službeni glasnik Republike Srpske“, broj: 7/16, 36/19 i 61/21) i člana 37. stav 2. tačka 27. Statuta Grada Derventa („Službeni glasnik grada Derventa“, broj: 6/21, 20/21 i 10/22), kojim je propisano da skupština jedinice lokalne samouprave usvaja etički kodeks skupštine.

RAZLOZI ZA DONOŠENjE

Skupština grada Derventa usvojila je Kodeks ponašanja Skupštine grada Derventa na 6. sjednici održanoj 25. juna 2021. godine i objavljen je u „Službenom glasniku grada Derventa“, broj 14/21).

Savez opština i gradova Republike Srpske dostavio je svim jedinicama lokalne samouprave model etičkog kodeksa, koji je usaglašen sa međunarodnim opšteprihvaćenim standardima i dobrom praksom, kao i preporuke stručnog tima Misije OSCE-a u Bosni i Hercegovini o potrebi usvajanja novih etičkih kodeksa od strane skupština jedinica lokalne samouprave.

Model etičkog kodeksa prezentovan je i na Konferenciji predsjednika i sekretara skupština jedinica lokalne samouprave u Republici Srpskoj, koja je održana u maju 2025. godine.

Model etičkog kodeksa razmatran je na sjednici Odbora za praćenje primjene Kodeksa ponašanja i nakon razmatranja i rasprave, utvrđen je konačni Prijedlog Etičkog kodeksa Skupštine grada Derventa, koji se dostavlja Skuštini grada Derventa na razmatranje i donošenje.

Prijedlog Etičkog kodeksa u odnosu na važeći Etički kodeks, sadrži preciznije definisane principe i pravila ponašanja odbornika u Skupštini grada Derventa.

Osnovni etički principi odnose se na poštovanje zakona i drugih propisa, očuvanje integriteta, nediskriminaciju, odgovornost i javni interes, javnost rada i uzajamno poštovanje i komunikacija (čl.7-12).

Prijedlogom Etičkog kodeksa konkretizovna su pravila ponašanja i obaveze odbornika koja se odnose na zabranu korupcije i drugih oblika zloupotrebe javnih funkcija, sprečavanje sukoba interesa, zabranu obavljanja nespojivih funkcija, zabranu primanja poklona, obavezu informisanja javnosti i saradnju sa medijima, poštovanje pravila rada na sjednicama skupštine, poštovanje zaposlenih, obaveznu edukaciju i usavršavanja, zabranu seksualnog uznemiravanja i kodeks oblačenja odbornika. Novina u ovom prijedlogu je posebno konkretizovano pravilo zabrane seksulanog uznemiravanja koje je usklađeno sa međunarodnim standardima (čl. 13-23).

Prijedlog Etičkog kodeksa u odnosu na važeći sadrži detaljan i precizno propisan postupak po prijavi za povredu Kodeksa, rad i postupanje Komisije, izricanje i izvršavanje sankcija, ulaganje žalbe na odluku Odbora (čl. 30-37).

Novina u Prijedlogu ovog kodeksa je i propisivanje sastava članova Odbora, u smislu da će svaki član Odbora imati svog zamjenika, koji preuzima funkciju člana, ukoliko se prijava za povredu Etičkog kodeksa odnosi na člana Odbora, ili s njim povezanog lica, odnosno ako je član odbora podnosilac prijave (član 24).

Takođe se po prvi put uvodi i mehanizam povjerljivog savjetovanja odbornika, kojim se odbornicima daje mogućnost davanja savjeta u slučaju njihovih nedoumica u pogledu primjene pojedinih odredaba ovog Kodeksa, postojanja ili nepostojanja sukoba interesa, nespojivosti funkcija i o drugim pitanjima koja se odnose na etičko postupanje odbornika (čl. 41-42).

Ovim prijedlogom regulisan je i nadzor nad radom Odbora od strane Skupštine grada i obaveza podnošenja Izvještaja o radu Odbora i Izvještaja o primjeni odredaba Etičkog kodeksa (čl. 45-47).

FINANSIJSKA SREDSTVA

Za provođenje ovog Etičkog kodeksa nisu potrebna posebna finansijska sredstva.

Odbor za praćenje primjene Etičkog kodeksa Skupštine grada Derventa na osnovu člana 66. Poslovnika o radu Skupštine grada Derventa („Službeni glasnik grada Derventa“, broj: 24/21 i 18/22), na 2. sjednici održanoj 15. septembra 2025. godine, utvrdio je Prijedlog Etičkog kodeksa Skupštine grada Derventa i dostavlja ga Skupštini grada Derventa na razmatranje i usvajanje.

OBRAĐIVAČ: PREDLAGAČ:

Odjeljenje za opštu upravu Odbor za praćenje primjene

Kodeksa ponašanja Skupštine grada