Na osnovu člana 22. Zakona o osnovnom vaspitanju i obrazovnju („Službeni glasnik Republike Srpske“, broj 81/22) i člana 37. stav 2. tačka 2. Statuta Grada Derventa („Službeni glasnik Grada Derventa“, broj: 6/21, 20/21 i 10/22) Skupština Grada Derventa na \_\_. sjednici održanoj, \_\_\_\_ 2025. godine, donijela je

**O D L U K U**

o pokretanju inicijative za osnivanje Osnovne muzičke škole „Dejan Despić“ Derventa

Član 1.

Ovom Odlukom, pokreće se inicijativa za osnivanje Osnovne muzičke škole „Dejan Despić“ Derventa.

Član 2.

Inicijativa se pokreće radi osnivanja samostalne osnovne muzičke škole i sticanja muzičkog obrazovanja djece sa područja grada Dervente i šire, na osnovu iskazane potrebe za ovakvom vrstom obrazovanja.

Član 3.

Ovlašćuje se Gradonačelnik Grada Dervente da preduzme sve aktivnosti na izradi Elaborata o opravdanosti osnivanja Osnovne muzičke škole u Derventi, te da ga po izradi zajedno sa inicijativom za osnivanje škole, u skladu sa odredbama Zakona, dostavi Ministarstvu prosvjete i kulture na razmatranje i dalje postupanje.

Član 4.

Ova odluka stupa na snagu osmog dana od dana objavljivanja u „Službenom glasniku Grada Derventa“.

SKUPŠTINA GRADA DERVENTA

Broj: PREDSJEDNIK

Datum: SKUPŠTINE GRADA

Siniša Jeftić

**O b r a z l o ž e nj e**

**Pravni osnov za donošenje odluke**

Članom 22. Zakona o osnovnom vaspitanju i obrazovanju („Službeni glasnik Republike Srpske“ broj 81/22), propisano je da inicijativu za osnivanje i početak rada škole čiji je osnivač Republika, pokreće jedinica lokalne samouprave na čijem području se planira osnivanje škole i dostavlja je Ministarstvu prosvjete i kulture, na razmatranje i dalje postupanje, najkasnije do kraja decembra tekuće godine za narednu školsku godinu. Takođe, propisano je da se uz inicijativu prilaže elaborat o opravdanosti osnivanja škole.

**Razlozi za donošenje odluke**

Kao grad sa razvijenim obrazovnim sistemom i bogatom kulturnom tradicijom, Derventa, trenutno nema samostalnu muzičku školu, kao posebnu javnu ustanovu. To predstavlja prepreku za dalji razvoj muzičkog obrazovanja, s obzirom da se muzička škola ne nalazi u mreži osnovnih muzičkih škola. Osnivanje Osnovne muzičke škole u Derventi, predstavlja značajan korak ka unapređenju kulturnog, obrazovnog i umjetničkog života lokalne zajednice.

Trenutno, u Derventi postoji Osnovna muzička škola koja djeluje u sastavu OŠ „Nikola Tesla“ Derventa, pod nazivom „Posebno odjeljenje za osnovno muzičko obrazovanje i vaspitanje“, a nastavu u Muzičkoj školi u školskoj 2024/25. godini pohađa ukupno 137 učenika, raspoređenih u 14 odjeljenja. Nastava se odvija na tri instrumenta (klavir, harmonika i gitara) u prostorijama SŠC „Mihajlo Pupin“ Derventa.

Projekat osnivanja osnovne muzičke škole je u skladu sa Strategijom razvoja Opštine Derventa 2018-2025. godine u kojoj je istaknuta potreba za unapređenjem sistema obrazovanja i kulture.

Zgrada koja bi se koristila za potrebe Osnovne muzičke škole je stara zgrada Opštinske uprave, uz dodatno investiranje u energetsku efikasnost zgrade i neophodne radove prilagođene za potrebe samostalnog rada muzičke škole.

Osnovna muzička škola, nosila bi naziv po Dejanu Despiću, jednom od najznačajnijih srpskih kompozitora, muzikologa i pedagoga. Djela Dejana Despića izvode se u zemlji i inostranstvu i uvrštavaju u repertoare najznačajnijih muzičkih ansambala. Za svoj rad nagrađivan je brojnim priznanjima: nagradom „Mokranjac“, nagradom „Stevan Hristić“, nagradama Udruženja kompozitora Srbije i drugim. Bio je redovni član i sekretar Odjeljenja za scenske umjetnosti i muziku Srpske akademije nauka i umetnosti (SANU).

Osnovna muzička škola bila bi jedan od nosilaca kulturnog života u gradu i regiji kroz organizaciju samostalnih koncerata za svoje učenike, ali i koncerte umjetnika van Dervente, uključujući internacionalne koncerte. Na isti način, naši učenici predstavljali bi Derventu na kulturnim manifestacijama u drugim gradovima.

Iz naprijed navedenih razloga, predlaže se Skupštini Grada Derventa donošenje odluke kao u prijedlogu.

OBRAĐIVAČ: PREDLAGAČ:

Odjeljenje za privredu i GRADONAČELNIK

društvene djelatnosti Igor Žunić